COM7 ขาขึ้นรอบใหม่บวก 4% ชี้แผนงาน H2/61 โดดเด่น-ลุ้นกำไรปี 61 โตทะลัก 32%แนะซื้อเป้า21บ.
COM7 ขาขึ้นรอบใหม่บวก 4% ชี้แผนงาน H2/61 โดดเด่น-ลุ้นกำไรปี 61 โตทะลัก 32% แนะซื้อเป้า 21 บ. โดย ณ เวลา 11.47 น. อยู่ที่ระดับ  18.20 บาท บวก 0.70 บาท หรือ 4.00% ด้วยมูลค่าซื้อขาย 130.40 ล้านบาท
30 พ.ค. 2561

ผู้สื่อข่าวรายงานว่า บริษัท คอมเซเว่น จำกัด (มหาชน) หรือ COM7 ณ เวลา 11.47 น. อยู่ที่ระดับ  18.20 บาท บวก 0.70 บาท หรือ 4.00% ด้วยมูลค่าซื้อขาย 130.40 ล้านบาท ราคาหุ้นปรับตัวแรงรอบใหม่หลังจากปรับฐานมาเกือบ 3 สัปดาห์โดยนับตั้งแต่หุ้นปรับฐานลงจากระดับ 19.80 บาท เมื่อวันที่ 10 พ.ค.61
บล.เคทีบี (ประเทศไทย) ระบุในบทวิเคราะห์ว่า มองรายได้ของบริษัทมีแนวโน้มเติบโตอย่างต่อเนื่องจากการขยายสาขาเป็น 529 สาขาในปี 62 โดยคาดรายได้จะเติบโตคิดเป็น CAGR ที่ 16% จากแนวโน้มพฤติกรรมผู้บริโภคที่หันเข้าสู่สังคมดิจิตัลเพิ่มขึ้น และการออกโทรศัพท์เคลื่อนที่รุ่นใหม่ที่สามารถเข้าถึงผู้ใช้งานได้สูง
นอกจากนี้บริษัทยังได้เพิ่มช่องทางการขายสินค้าผ่านหน้าร้าน Franchise กว่า 100 สาขาในปี 61 และการกลับมาเปิดตัวของ Bananashopping.com ในครึ่งหลังปีนี้ ส่งผลให้คาดว่ากำไรสุทธิปี 61 ที่ 802 ล้านบาท เพิ่มขึ้น 32% เทียบช่วงเดียวกันของปีก่อน และคาดอัตรากำไรขั้นต้นจะลดลงมาอยู่ที่ 13.4% เริ่มต้นให้คำแนะนำ ซื้อ ที่ราคาเป้าหมาย 21 บาท (อิง PE 31.5x เทียบเท่า PE+1SD)